Qabel it-Tieni Gwerra Dinjija, huwa stmat li 9,5 miljun Lhudi kienu jgħixu fl-Ewropa. Sitt miljun Lhudi nqatlu sistematikament min-Nazisti u l-kollaboraturi tagħhom fl-Olokawstu. Illum il-ġurnata, il-popolazzjoni Lhudija fl-UE hija stmata li tammonta sa 1,5 miljun persuna.

Illum, il-ħajja Lhudija madwar l-Ewropa hija mill-ġdid vibranti. Matul l-aħħar deċennji, bosta pajjiżi Ewropej raw qawmien mill-ġdid tal-ħajja u l-kultura Lhudija. L-identità Lhudija ġiet imsaħħa u hija parti integrali mis-soċjetà Ewropea. Madankollu, minħabba n-numru dejjem jiżdied ta’ attakki antisemitiċi, il-biża’ fost il-komunitajiet Lhud żdiedet ukoll u kienu meħtieġa aktar miżuri ta’ sigurtà għall-postijiet tal-Lhud.

F’dawn l-aħħar snin, il-popolazzjoni Lhudija fl-UE qed tonqos, fil-biċċa l-kbira minħabba l-migrazzjoni ’l barra mill-UE. Dan huwa marbut ma’ diversi fatturi, b’mod partikolari ma’ tħassib dwar is-sigurtà, kif ukoll man-nuqqas perċepit ta’ determinazzjoni ta’ xi gvernijiet biex jindirizzaw l-antisemitiżmu u l-politiċizzazzjoni ta’ dibattiti pubbliċi madwar id-drawwiet u t-tradizzjonijiet tal-Lhud.

It-tisħiħ tal-ġlieda kontra l-antisemitiżmu

Għal dawn l-aħħar 20 sena, l-antisemitiżmu ġie indirizzat bħala parti mill-ħidma tal-Unjoni Ewropea biex tindirizza r-razziżmu. Minħabba ż-żieda sinifikanti fl-antisemitiżmu, l-isforzi biex dan jiġi indirizzat aċċelleraw f’dawn l-aħħar snin u l-ġlieda kontra l-antisemitiżmu nġiebet fuq quddiem nett tal-aġenda politika tal-UE. Fl-2015, il-Kummissjoni Ewropea ħatret l-ewwel Koordinatur li qatt kien hemm għall-ġlieda kontra l-antisemitiżmu u t-trawwim tal-ħajja Lhudija. F’Ġunju 2017, il-Parlament Ewropew adotta riżoluzzjoni dwar il-ġlieda kontra l-antisemitiżmu u f’Diċembru 2018, il-Kunsill adotta Dikjarazzjoni dwar il-ġlieda kontra l-antisemitiżmu. Biex tappoġġa l-implimentazzjoni tad-Dikjarazzjoni, il-Kummissjoni waqqfet Grupp ta’ Ħidma ad hoc dwar il-ġlieda kontra l-antisemitiżmu, li jlaqqa’ flimkien lill-Istati Membri u l-komunitajiet Lhud. F’Diċembru 2019, il-ġlieda kontra l-antisemitiżmu saret parti mill-portafoll tal-Viċi President tal-Kummissjoni għall-Promozzjoni tal-Ħajja Ewropea tagħna, li wera l-intenzjoni li tiġi indirizzata bħala prijorità trażversali. F’Diċembru 2020, il-Kunsill adotta Dikjarazzjoni oħra ċċentrata fuq l-integrazzjoni tal-ġlieda kontra l-antisemitiżmu fl-oqsma kollha tal-politika. Dan issaħħaħ bl-adozzjoni ta’ sensiela ta’ strateġiji li jrawmu pakkett tal-Unjoni tal-Ugwaljanza minn lenti intersezzjonali.

Il-persistenza u ż-żieda tal-antisemitiżmu jirrikjedu rispons aktar qawwi fil-livell tal-UE. B’din l-istrateġija, l-ewwel waħda tax-xorta tagħha, il-Kummissjoni hija determinata li żżid b’mod sinifikanti l-ġlieda kontra l-antisemitiżmu u tgħin biex tinħoloq soċjetà inklużiva bbażata fuq l-ugwaljanza u r-rispett, biex tiġi żgurata perspettiva tajba għall-futur tal-Lhud fl-Ewropa.

Din l-istrateġija hija bbażata fuq konsultazzjoni wiesgħa mal-partijiet ikkonċernati rilevanti. Il-Kummissjoni tistieden lill-istituzzjonijiet tal-UE, l-Istati Membri, l-organizzazzjonijiet internazzjonali u l-atturi u ċ-ċittadini kollha tas-soċjetà ċivili biex jimpenjaw ruħhom għal futur ħieles mill-antisemitiżmu fl-UE u lil hinn minnha. Il-Kummissjoni se tidħol fi djalogu regolari mal-Parlament Ewropew u mal-parlamenti nazzjonali tal-Istati Membri biex tħeġġeġ azzjoni mġedda fil-ġlieda kontra l-antisemitiżmu u t-trawwim tal-ħajja Lhudija. B’rispett sħiħ tal-kompetenzi nazzjonali, din l-istrateġija tistabbilixxi l-qafas ta’ politika għall-Kummissjoni għall-perjodu 2021-2030 u għandha l-għan li tappoġġa u tħeġġeġ il-kooperazzjoni bejn l-Istati Membri u l-partijiet ikkonċernati kollha.

B’mod kruċjali, din l-istrateġija tfittex li tmur lil hinn minn biss rispons kontra l-antisemitiżmu u żżid l-azzjoni biex tipprevjenih u tikkumbattih b’mod attiv fil-forom kollha tiegħu, biex tiżgura li l-ħajja Lhudija tkompli tirnexxi f’UE inklużiva u diversa. L-istrateġija tikkonsisti fi tliet pilastri:

1 – Il-prevenzjoni ta’ kull forma ta’ antisemitiżmu u l-ġlieda kontrih

2 – Il-protezzjoni u t-trawwim tal-ħajja Lhudija fl-UE

3 – L-edukazzjoni, ir-riċerka u t-tifkira tal-Olokawstu

Din l-istrateġija tfittex ukoll li tqiegħed lill-UE fuq quddiem fil-ġlieda globali kontra l-antisemitiżmu, billi tikkumplimenta miżuri fl-UE bi sforzi internazzjonali bbażati fuq it-tliet pilastri.

Il-forom kollha ta’ mibegħda jimminaw il-valur ta’ persuna u huma inkompatibbli ma’ dak li tirrappreżenta l-UE. Din l-istrateġija hija parti mill-isforzi tal-Kummissjoni fil-ġlieda kontra kull forma ta’ mibegħda, diskriminazzjoni u razziżmu. Hija tikkomplementa l-pjan ta’ azzjoni tal-UE kontra r-razziżmu 2020-2025, peress li r-razziżmu jista’ jiġi kkombinat ukoll mad-diskriminazzjoni u l-mibegħda għal raġunijiet oħra, inkluż ir-reliġjon jew it-twemmin. Dan jeħtieġ li jitqies permezz ta’ approċċ intersezzjonali biex verament titwitta t-triq lejn UE ħielsa mill-antisemitiżmu u t-trawwim tal-ħajja Lhudija fid-diversità kollha tagħha u biex jinkiseb titjib konkret għan-nies Lhud u l-futur tagħhom fl-Ewropa. F’każijiet speċifiċi, din l-istrateġija se tieħu nota wkoll tal-aspetti komuni bejn l-esperjenza ta’ diskriminazzjoni ta’ persuni Lhud u minoranzi etniċi jew reliġjużi oħra.

I.I. IL-PREVENZJONI U L-ĠLIEDA KONTRA KULL FORMA TA’ ANTISEMITIŻMU

“Ejjew niftakru: l-aktar ħaġa li tweġġa’ lill-vittma mhijiex il-moħqrija tal-oppressur imma s-silenzju ta’ min ikun qed jara kollox mill-ġenb.”

― Elie Wiesel

L-antisemitiżmu kontemporanju jinsab fi gruppi radikali u periferiċi li jħaddnu l-estremiżmu tal-lemin, tax-xellug jew Iżlamiku, jista’ jinħeba wara l-anti-Żijoniżmu, iżda jista’ jinstab ukoll fiċ-ċentru tas-soċjetà. Id-diskors u l-imġiba antisemitiċi jistgħu jkunu fil-miftuħ jew moħbijin, konxji jew inkonxji. L-antisemitiżmu jista’ jieħu l-forma ta’ atti illegali, li huma punibbli taħt il-liġi tal-UE u dik nazzjonali. Il-manifestazzjonijiet tal-antisemitiżmu jistgħu jinkludu antisemitiżmu relatat ma’ Iżrael, l-iktar forma komuni ta’ antisemitiżmu li jiltaqgħu magħha online l-Lhud fl-Ewropa llum. Miti ta’ konfoffa antisemitiċi li ilhom jeżistu u d-diżinformazzjoni, għalkemm mhux neċessarjament illegali, huma ta’ ħsara. Dawn jipperpetwaw il-preġudizzji u l-isterjotipi u jistgħu jwasslu għal diskriminazzjoni, marġinalizzazzjoni, radikalizzazzjoni u reati ta’ mibegħda.

Mill-2017, il-Kummissjoni bdiet tuża d-definizzjoni operattiva tal-antisemitiżmu li ma hijiex legalment vinkolanti tal-Alleanza Internazzjonali għat-Tifkira tal-Olokawstu (definizzjoni tal-IHRA) bħala għodda ta’ gwida prattika u bażi għall-ħidma tagħha biex tiġġieled l-antisemitiżmu. Id-definizzjoni tal-IHRA hija l-punt ta’ riferiment għall-promozzjoni ta’ approċċ ibbażat fuq id-drittijiet u ċċentrat fuq il-vittmi. F’Jannar 2021, il-Kummissjoni b’kooperazzjoni mal-IHRA ppubblikat il-“Handbook for the practical use of the IHRA working definition of antisemitism”, li jipprovdi ħarsa ġenerali lejn prattiki tajbin minn madwar l-Ewropa dwar l-użu tad-definizzjoni mill-organizzazzjonijiet internazzjonali, l-amministrazzjonijiet nazzjonali, is-soċjetà ċivili u l-komunitajiet tal-Lhud.